Komisijos reglamentas (EB) Nr. 1470/94
1994 m. birželio 27 d.
dėl importo kiekio kvotų 160 kategorijos tekstilės gaminiams iš Kinijos Liaudies Respublikos atidarymo ir iš dalies pakeičiantis Tarybos reglamento (EB) Nr. 517/94 dėl tekstilės gaminių bendrųjų importo taisyklių iš tam tikrų trečiųjų šalių IV ir V priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių bendrųjų importo taisyklių iš tam tikrų trečiųjų šalių, kurioms netaikomos dvišalės sutartys, protokolai ar kiti susitarimai arba kitos Bendrijos importo taisyklės [1], ir ypač - į 3 straipsnio 3 ir 5 dalis, kartu su 25 straipsnio 4 dalimi,
kadangi Reglamento (EB) Nr. 517/94 3 straipsnio 3 dalyje numatyta, kad tekstilės gaminius, nurodytus V priede ir kilusius iš išvardytų šalių, galima importuoti tik tuo atveju, jeigu pagal 25 straipsnyje numatytą atitinkamą tvarką nustatytas metinis kiekybinis apribojimas,
kadangi siekdama patenkinti tam tikrus rinkos poreikius, viena valstybė narė pateikė Komisijai prašymą įvesti importo kvotas 160 kategorijos gaminiams iš Kinijos Liaudies Respublikos; kadangi pagal 25 straipsnį sudarytas komitetas pasitarė ir, atsižvelgdamas į Bendrijos pramonės būklę, nusprendė įvesti 30 tonų metinį kiekybinį apribojimą, kuris nuo šio reglamento įsigaliojimo dienos taikomas 160 kategorijos gaminių, kilusių iš Kinijos Liaudies Respublikos, importui į Bendriją; kadangi dėl to būtina iš dalies pakeisti Reglamento (EB) Nr. 517/94 IV bei V priedus ir teisinės apsaugos sumetimais nustatyti, kad kvota administruojama pagal minėto Tarybos reglamento 17 straipsnyje nustatytą tvarką;
kadangi šios priemonės atitinka Komisijos nuomonę, nustatytą Reglamentu (EB) Nr. 517/94,
PRIĖMĖ ŠĮ REGLAMENTĄ:
1 straipsnis
160 kategorijos tekstilės gaminių importui iš Kinijos Liaudies Respublikos taikomas 30 tonų metinis kiekybinis apribojimas, kuris turi būti vykdomas Tarybos reglamento (EB) Nr. 517/94 17 straipsnyje nustatyta tvarka.
2 straipsnis
Tarybos reglamento (EB) Nr. 517/94 IV ir V priedai iš dalies keičiami taip, kaip nurodyta šio reglamento priede.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. birželio 27 d.